ROMÂNIA

**JUDEŢUL SUCEAVA**

**PRIMÃRIA MUNICIPIULUI CÂMPULUNG MOLDOVENESC**

**DIRECȚIA TEHNICĂ ȘI URBANISM**

Nr. \_\_\_\_\_\_\_\_\_ din \_\_\_\_\_\_\_\_2024

# RAPORT DE SPECIALITATE

la proiectul de hotărâre privind atestarea apartenenței la domeniul privat

al Municipiului Câmpulung Moldovenesc a unor imobile

Referitor la proiectul de hotărâre prezentăm situația bunurilor propuse pentru atestarea apartenenței la domeniul privat al Municipiului Câmpulung Moldovenesc:

1. Terenul situat în str. Aeroportului f.n, în intravilanul municipiului Câmpulung Moldovenesc, în suprafață de 2469 mp este identificat cadastral prin parcela 1F, reprezentând parte din parcela 2423/7 din CF 30247 Câmpulung Moldovenesc cu proprietar tabular Comuna Câmpulung. Acest imobil a fost în evidențele și administrarea primăriei dinainte de anul 1990, a fost folosit cu destinație agricolă de către diverse persoane fizice, în baza unor contracte de închiriere. Înscrierea în evidențele registrelor de cadastru și publicitate imobiliară nu a fost realizată până la această data, operațiune care se va realiza după adoptarea hotărârii.
2. Imobilul (teren și clădire) situat în str. Izvorul Alb f.n., în intravilanul municipiului Câmpulung Moldovenesc este identificat cadastral prin parcela 1CC, reprezentând parte din parcela 4001/2 din CF 43331 Câmpulung Moldovenesc - proprietar tabular Statul Român și parte din parcela 5181 din CF 43334 Câmpulung Moldovenesc – proprietar tabular Comuna Câmpulung.

Terenul cu suprafața de 636 mp și construcția C1 (aflată la intrarea în zona de amplasament) a făcut parte din *perimetrul de exploatare Pârâul Limpedea – Izvorul Alb* și care au fost predate primăriei Câmpulung Moldovenesc prin procesul verbal de predare primire înregistrat la nr. 11180/15.08.2023 încheiat cu S.C. Lafarge Agregate Betoane și SC Andezitul SRL. Precizăm că imobilul mai sus descris reprezintă o parte din bunurile predate, fostul perimetru de exploatare având o suprafață de 27,61 ha (fosta carieră, alte suprafețe ocupate de construcții, barăci, etc.). Într-o etapă ulterioară vor fi realizate procedurile necesare și pentru celelalte suprafețe.

În vederea realizării operațiunilor de cadastru și publicitate imobilieră este necesară adoptarea hotărârii consiliului.

Prin adresa 877/10.01.2024 am solicitat Ministerului Finanțelor Publice să comunice dacă bunul imobil în suprafață de 636 mp este declarat de interes public național și dacă figurează în Inventarul centralizat al bunurilor din domeniul public/privat al Statului Român.

Ca urmare a solicitării noastre, Ministerul Finanțelor Publice, prin adresa nr. 572231/02.02.2024 înregistrată la instituția noastră la nr. 5500/14.02.2024 ne-a făcut cunoscut că în urma verificărilor efectuate, nu a fost identificat terenul cu caracteristicele prezentate.

Potrivit prevederilor art. 354 și ale art. 355 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare – *(1) Domeniul privat al statului sau al unităților administrativ-teritoriale este alcătuit din bunuri aflate în proprietatea lor și care nu fac parte din domeniul public.*

*(2) Asupra acestor bunuri, statul sau unitățile administrative-teritoriale au drept de proprietate privată.*

*Bunurile care fac parte din domeniul privat al statului sau unităților administrativ-teritoriale se află în circuitul civil și se supun regulilor prevăzute de Legea 287/2009, republicată, cu modificările ulterioare, dacă prin lege nu se prevede altfel.*

Art. 41. alin (5^2) din Legea nr. 7/1996 a cadastrului și a publicității imobiliare, republicată, cu modificările și completările ulterioare prevede: *În cazul imobilelor proprietate privată a statului sau a unităţilor administrativ-teritoriale, intabularea se realizează în baza actelor de proprietate, iar în lipsa acestora, în temeiul hotărârii Guvernului, a consiliului judeţean şi a consiliului local de atestare a apartenenţei la domeniul privat, însoţită de orice alt înscris administrativ emis cu privire la imobil, în condiţiile legii, care confirmă identitatea dintre imobilul din documentaţia cadastrală şi cel a cărui intabulare se solicită, faptul că imobilul figurează în inventarul bunurilor imobile proprietate privată, precum şi de certificatul de atestare fiscală.*

Legea 18/1991 prevede: *Art. 36, alin. (1)* - *Terenurile aflate în proprietatea statului, situate în intravilanul localităţilor şi care sunt în administrarea primăriilor, la data prezentei legi, trec în proprietatea comunelor, oraşelor sau a municipiilor, urmând regimul juridic al terenurilor prevăzute la art. 26.*

*Art. 26. – (1) Terenurile situate în intravilanul localităţilor, rămase la dispoziţia autorităţilor administraţiei publice locale, de la persoanele care au decedat şi/sau nu au moştenitori, trec în proprietatea publică a unităţilor administrativ-teritoriale şi în administrarea consiliilor locale respective, în baza certificatului de vacanţă succesorală eliberat de notarul public. În acest sens, secretarul unităţii administrativ-teritoriale are obligaţia ca, în termen de 30 de zile de la înregistrarea fiecărui deces al persoanelor respective, să comunice camerei notarilor publici competente datele prevăzute la art. 68 din Legea notarilor publici şi a activităţii notariale nr. 36/1995, cu modificările şi completările ulterioare, în vederea dezbaterii procedurii succesorale. Neîndeplinirea de către secretarul unităţii administrativ-teritoriale a obligaţiei prevăzute în prezentul alineat se sancţionează administrativ, potrivit legii.*

*(2) Schimbarea regimului juridic al terenurilor prevăzute la alin. (1), din proprietatea publică a unităţilor administrativ-teritoriale respective în proprietatea privată a acestora, este interzisă şi se sancţionează cu nulitatea absolută.*

Însă prin Legea 287/2009 privind Codul Civil, cu modificările și completările ulterioare, se legiferează: *Art. 553 – (1) Sunt obiect al proprietăţii private toate bunurile de uz sau de interes privat aparţinând persoanelor fizice, persoanelor juridice de drept privat sau de drept public, inclusiv bunurile care alcătuiesc domeniul privat al statului şi al unităţilor administrativ-teritoriale.*

*(2) Moştenirile vacante se constată prin certificat de vacanţă succesorală şi intră în domeniul privat al comunei, oraşului sau municipiului, după caz, fără înscriere în cartea funciară. Imobilele cu privire la care s-a renunţat la dreptul de proprietate conform art. 562 alin. (2) se dobândesc, fără înscriere în cartea funciară, de comună, oraş sau municipiu, după caz, şi intră în domeniul privat al acestora prin hotărârea consiliului local.*

*Art. 557. - (1) Dreptul de proprietate se poate dobândi, în condiţiile legii, prin convenţie, moştenire legală sau testamentară, accesiune, uzucapiune, ca efect al posesiei de bună-credinţă în cazul bunurilor mobile şi al fructelor, prin ocupaţiune, tradiţiune, precum şi prin hotărâre judecătorească, atunci când ea este translativă de proprietate prin ea însăşi.*

*(2) În cazurile prevăzute de lege, proprietatea se poate dobândi prin efectul unui act administrativ.*

*Art. 1138. - Moştenirile vacante revin comunei, oraşului sau, după caz, municipiului în a cărui rază teritorială se aflau bunurile la data deschiderii moştenirii şi intră în domeniul lor privat. Este considerată nescrisă orice dispoziţie testamentară care, fără a stipula transmiterea bunurilor moştenirii, urmăreşte să înlăture această regulă.*

Totodată prin Decizia nr. 332/2016 la punctul 24 Curtea Constituțională a României reține, de asemenea, că potrivit art. 230 lit. bb) din Legea 71/2011 pentru punerea în aplicare a Legii nr. 287/2009 privind Codul Civil , *la data intrării în vigoare a Codului civil (1 octombrie 2011) se abrogă orice alte dispoziţii contrare, chiar dacă acestea sunt cuprinse în legi speciale. În aceste condiţii, Curtea constată că prevederile art. 26 din Legea nr. 18/1991, republicată, au fost abrogate expres, indirect, prin Legea nr. 71/2011 pentru punerea în aplicare a Legii nr. 287/2009 privind Codul civil, aşa încât, începând cu data de 1 octombrie 2011, regimul juridic aplicabil moştenirilor vacante este cel stabilit de Codul civil în vigoare.*

După adoptarea hotărârii se va putea face actualizarea datelor în evidențele fiscale și a inventarului domeniului privat al municipiului Câmpulung Moldovenesc precum și înscrierea la Biroul de cadastru și publicitate imobiliară.

**Notă:** Bunurile imobile nu fac obiectul unor cereri de reconstituire a dreptului de proprietate privată sau de restituire depuse în temeiul actelor normative cu caracter special privind fondul funciar, respectiv celor care reglementează regimul juridic al imobilelor preluate în mod abuziv de statul român în perioada 6 martie 1945 - 22 decembrie 1989, nu sunt grevate de sarcini și nu fac obiectul vreunui litigiu.

Argumentele aduse de inițiator sunt reale și pertinente.

Cu argumentele mai sus menționate, proiectul de hotărâre este oportun și necesar.

|  |  |
| --- | --- |
| **Direcția tehnică și urbanism**  **Director executiv adjunct,**  Istrate Luminița | **Serviciu patrimoniu,**  **Șef serviciu,**  Niță Marcela Luminița  **Compartiment administrare**  **domeniul public și privat**,  Holderbaum Adriana |